Odd Bondevik
Store norske leksikon,Religion og filosofi,Religioner og livssyn,Kristendom,Kristen misjonsvirksomhet
Odd Bondevik var en norsk misjonsleder, misjonær, kirkeleder og biskop. Han kom fra en politisk aktiv familie. Faren, Kjell Bondevik, var stortingsrepresentant for Kristelig Folkeparti og fetteren var den senere statsministeren Kjell Magne Bondevik.
Bondevik ble utdannet som teolog fra Menighetsfakultet i 1965, avtjente verneplikten som feltprest og arbeidet som misjonær i Japan for Det Norske Misjonsselskap i 1969–1978, som misjonssekretær i 1978–1980 og i 1980–1991 som generalsekretær. Bondevik var formann i Norsk Misjonsråd i 1979–1985 og i Organisasjonenes fellesråd i 1985–1986. Han sluttet i Misjonsselskapet da han ble biskop på Møre i 1991 og fortsatt som biskop fram til 2008. Bondevik var formann i Den norske Lausannekomité, se Lausannebevegelsen, i 1993–1997.Teologisk hadde Bondevik et konservativt evangelisk syn. I synet på homofili gikk Bondevik mot ansettelse av praktiserende homofile som prester og mot homofile ekteskap. Han var lenge mot at kvinner skulle være prester, men endret standpunkt. I 1996 endret han syn og fant ikke lenger at det var i strid med Bibelen at kvinner var prester. Bondevik markerte seg som en forkjemper for naturvern og var opptatt av miljøspørsmål. Les mer i Store norske leksikon Det Norske Misjonsselskap kristen misjonsvirksomhet misjon Litteratur Bondevik, Odd (2006). Gåten Gud: og andre refleksjoner. Oslo: Verbum. Bondevik, Odd (1989). Sendt til en forandret verden. Oslo: Credo Bondevik, Odd (1985). Misjon møter makt. Oslo: Luther Jørgensen, Tor Berger (1992). Et japansk dobbeltjubileum: Noen misjonshistoriske og misjonsstrategiske linjer i Det Norske Misjonsselskaps arbeid i Japan. Norsk tidsskrift for misjon, 1992, årgang 46, nr. 4, side 226-235.